ASIAN วิ่งแรง 4% ลุ้นผลงานครึ่งปีหลังโตรับ High Season ธุรกิจแช่แข็ง
ASIAN วิ่งแรง 4% ลุ้นผลงานครึ่งปีหลังโตรับไฮซีซั่น ล่าสุด ณ เวลา 11.03 น. อยู่ที่ระดับ 8.40 บาท ปรับตัวขึ้น 0.30 บาท หรือ 3.70% สูงสุดที่ระดับ 8.60 บาท ต่ำสุดที่ 8.10 บาท ด้วยมูลค่าซื้อขาย 110.19 ล้านบาท
21 ส.ค. 2561

ผู้สื่อข่าวรายงานว่า ราคาหุ้นบริษัท ห้องเย็นเอเชี่ยน ซีฟู้ด จำกัด (มหาชน) หรือ ASIAN ล่าสุด ณ เวลา 11.03 น. อยู่ที่ระดับ 8.40 บาท ปรับตัวขึ้น 0.30 บาท หรือ 3.70% สูงสุดที่ระดับ 8.60 บาท ต่ำสุดที่ 8.10 บาท ด้วยมูลค่าซื้อขาย 110.19 ล้านบาท

ด้าน บล.เอเอสแอล ระบุในบทวิเคราะห์ โดยมองว่า ASIAN รายงานกำไรสุทธิไตรมาส 2/2561 อยู่ที่ 92 ล้านบาท ใกล้เคียงกับช่วงเดียวกันในปีก่อนหน้า แม้ยอดขายเชิงปริมาณจะลดลงราว 9% จากช่วงเดียวกันเมื่อปีก่อนจากธุรกิจอาหารสัตว์น้ำ และธุรกิจจัดจำหน่าย แต่บริษัทสามารถปรับขึ้นราคาขายเฉลี่ยของธุรกิจอาหารสัตว์เลี้ยง รวมถึงได้ประโยชน์จากการอ่อนค่าของเงินบาท (มีสัดส่วนรายได้จากการส่งออกประมาณ 70% ของรายได้รวม)
ทั้งนี้ แนวโน้มครึ่งปีหลัง ดีกว่าในครึ่งปีแรก เนื่องจากเป็น High Season ของทั้งธุรกิจแช่เยือกแข็ง และธุรกิจอาหารสัตว์ รวมถึงการรับรู้รายได้เต็มไตรมาสจากสินค้าปลากระพง แต่บริษัทได้มีการปรับเป้าหมายยอดขายลงจากเดิมที่คาดว่าจะเพิ่มขึ้น 15% จากช่วงเดียวกันเมื่อปีก่อน เป็นเพิ่มขึ้น 10% จากช่วงเดียวกันเมื่อปีก่อน (รายได้ครึ่งปีแรกของปี 61 คิดเป็น 44% ของเป้าหมาย) เนื่องจากราคากุ้งที่ค่อนข้างต่ำ, ตลาดปลาหมึกที่ซบเซา, และสภาวะการแข่งขันที่สูงขึ้นในธุรกิจอาหารสัตว์ รวมถึงได้ปรับลดเป้าหมายอัตรากำไรขั้นต้นลงจาก 10.0-10.5% เป็น 9.5-10.0% (GPM ครึ่งปีแรก อยู่ที่ 8.92%)
นอกจากนี้บริษัทยังมีกลยุทธ์ในการดำเนินธุรกิจ โดยการสร้างรายได้เพิ่มในตลาดต่างประเทศ (ยุโรป), การลดต้นทุนเพื่อเพิ่มความสามารถในการทำกำไรขั้นต้น, การขยายตลาดอาหารสัตว์เลี้ยงแบบพรีเมี่ยมในไทย, และการสร้างความหลากหลายให้กับผลิตภัณฑ์ของบริษัทในกลุ่มธุรกิจแช่เยือกแข็ง และธุรกิจอาหารสัตว์ ซึ่งคาดว่าจะสามารถเพิ่มยอดขาย และอัตรากำไรให้บริษัทได้อย่างโดดเด่นในปี 62 ทั้งนี้ IAA Consensus (รายเดียว) ให้มูลค่าเหมาะสมไว้ที่ 8.40 บาท
 